CELEX ID: 32011R0214
Publication Date: 2011-03-03

Document Text:
KOMISJONI MÄÄRUS (EL) nr 214/2011,
3. märts 2011,
millega muudetakse Euroopa Parlamendi ja nõukogu määruse (EÜ) nr 689/2008 (ohtlike kemikaalide ekspordi ja impordi kohta) I ja V lisa
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 17. juuni 2008. aasta määrust (EÜ) nr 689/2008 (ohtlike kemikaalide ekspordi ja impordi kohta), (1) eriti selle artikli 22 lõiget 4,
ning arvestades järgmist:
(1)
Määrusega (EÜ) nr 689/2008 on rakendatud teatavate rahvusvaheliselt kaubeldavate ohtlike kemikaalide ja pestitsiidide suhtes kohaldatavat eelnevalt teatatud nõusoleku protseduuri käsitlev Rotterdami konventsioon, millele kirjutati alla 11. septembril 1998 ning mis kiideti ühenduse nimel heaks nõukogu otsusega 2003/106/EÜ (2).
(2)
Määruse (EÜ) nr 689/2008 I lisa tuleks muuta, et võtta arvesse regulatiivmeetmeid, mis on võetud teatavate kemikaalide suhtes kooskõlas nõukogu 15. juuli 1991. aasta direktiiviga (EÜ) nr 91/414/EMÜ (taimekaitsevahendite turuleviimise kohta), (3) Euroopa Parlamendi ja nõukogu 16. veebruari 1998. aasta direktiiviga 98/8/EÜ (mis käsitleb biotsiidide turuleviimist) (4) ning Euroopa Parlamendi ja nõukogu 18. detsembri 2006. aasta määrusega (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ) (5).
(3)
Määruse (EÜ) nr 689/2008 V lisa tuleks muuta, et võtta arvesse teatavate kemikaalide kohta 22. mail 2001 allkirjastatud Püsivate orgaaniliste saasteainete Stockholmi konventsiooni (edaspidi „Stockholmi konventsioon”), mille ühendus kiitis heaks nõukogu otsusega 2006/507/EÜ (6) ja selle kohaselt tehtud otsuseid ja edasisi regulatiivmeetmeid, mis võeti nende suhtes vastavalt Euroopa Parlamendi ja nõukogu 29. aprilli 2004 aasta määrusele (EÜ) nr 850/2004 (püsivate orgaaniliste saasteainete kohta ning millega muudetakse direktiivi 79/117/EMÜ) (7). V lisa tuleks muuta ka selleks, et kajastada regulatiivmeetmeid, millega keelati teatavate püsivatest orgaanilistest saasteainetest erinevate kemikaalide eksport.
(4)
Difenüülamiini, triasoksiidi ja triflumurooni ei ole kantud toimeainetena direktiivi 91/414/EMÜ I lisasse, mistõttu keelatakse difenüülamiini, triasoksiidi ja triflumurooni kasutamine pestitsiidina ja need tuleks lisada kemikaalide loetellu määruse (EÜ) nr 689/2008 I lisa 1. ja 2. osas. Kuna on esitatud uued taotlused, millega seoses tuleb vastu võtta uued otsused toimeainete kandmise kohta direktiivi 91/414/EMÜ I lisasse, ei tohiks kemikaalide loetelu määruse (EÜ) nr 689/2008 I lisa 2. osas täiendada enne kõnealuste kemikaalide staatust käsitlevate uute otsuste vastuvõtmist.
(5)
Bifentriini ja metaami ei ole kantud toimeainetena direktiivi 91/414/EMÜ I lisasse; need toimeained on teatatud ja esitatud hindamiseks direktiivi 98/8/EÜ kohaselt. Sellest tulenevalt piiratakse rangelt bifentriini ja metaami kasutamist pestitsiidina ja peaaegu kõik nende kasutamisotstarbed on keelatud, olenemata asjaolust, et liikmesriigid võivad jätkata nende kasutuslubade väljaandmist kuni direktiivi 98/8/EÜ alusel otsuse vastuvõtmiseni. Seetõttu tuleks bifentriin ja metaam lisada määruse (EÜ) nr 689/2008 I lisa 1. ja 2. osas esitatud kemikaalide loetellu. Kuna on esitatud uued taotlused, millega seoses tuleb vastu võtta uued otsused toimeainete kandmise kohta direktiivi 91/414/EMÜ I lisasse, ei tohiks kemikaalide loetelu määruse (EÜ) nr 689/2008 I lisa 2. osas täiendada enne kõnealuste kemikaalide staatust käsitlevate uute otsuste vastuvõtmist.
(6)
Karbosulfaani ei ole kantud toimeainena direktiivi 91/414/EMÜ I lisasse, mistõttu keelatakse selle toimeaine kasutamine pestitsiidina ja see tuleks lisada kemikaalide loetellu määruse (EÜ) nr 689/2008 I lisa 1. ja 2. osas. Karbosulfaani kandmine I lisa 2. osasse peatati seoses direktiivi 91/414/EMÜ alusel kinnitamiseks esitatud komisjoni 17. jaanuari 2008. aasta määruse (EÜ) nr 33/2008 (millega nähakse ette nõukogu direktiivi 91/414/EMÜ üksikasjalikud rakenduseeskirjad seoses kõnealuse direktiivi artikli 8 lõikes 2 osutatud tööprogrammi kuuluvate, kuid direktiivi I lisasse kandmata toimeainete hindamise tava- ja kiirendatud menetlusega) (8) artikli 13 kohase uue taotlusega aine lisamiseks direktiivi 91/414/EMÜ I lisasse. Taotleja on nimetatud uue taotluse tagasi võtnud ning seepärast ei ole põhjust aine I lisa 2. osasse kandmist peatada. Seega tuleks karbosulfaan lisada määruse (EÜ) nr 689/2008 I lisa 2. osas esitatud kemikaalide loetellu.
(7)
Trifluraliini ei ole kantud toimeainena direktiivi 91/414/EMÜ I lisasse, mistõttu keelatakse trifuraliini kasutamine pestitsiidina ja see tuleks lisada kemikaalide loetellu määruse (EÜ) nr 689/2008 I lisa 1. ja 2. osas. Trifuraliini kandmine I lisa 2. osasse peatati seoses määruse (EÜ) nr 33/2008 artikli 13 kohaselt esitatud uue taotlusega aine lisamiseks direktiivi 91/414/EMÜ I lisasse. Uue taotluse alusel otsustati taas mitte kanda trifluraliini toimeainena direktiivi 91/414/EMÜ I lisasse, mistõttu keelatakse trifluraliini kasutamine pestitsiidina ja ei ole põhjust peatada aine kandmist I lisa 2. osasse. Seega tuleks trifluraliin lisada määruse (EÜ) nr 689/2008 I lisa 2. osas esitatud kemikaalide loetellu.
(8)
Dimetüül-klorotaali ei ole kantud toimeainena direktiivi 91/414/EMÜ I lisasse, mistõttu keelatakse dimetüül-klorotaali kasutamine pestitsiidina ja see tuleks lisada määruse (EÜ) nr 689/2008 I lisa 1. ja 2. osas esitatud kemikaalide loetellu.
(9)
Kloordekoon, heksabromobifenüül, heksaklorotsükloheksaanid, lindaan ja pentabromodifenüüleeter lisatakse ekspordikeelu alla kuuluvate kemikaalide loetellu määruse (EÜ) nr 689/2008 V lisa 1. osas. Seepärast ei ole osutatud kemikaale enam vaja esitada nimetatud määruse I lisa 1. ja 2. osas ning järelikult tuleks asjaomased kanded välja jätta.
(10)
Heksabromobifenüül, heksaklorotsükloheksaan (HCH) ja lindaan on juba kantud määruse (EÜ) nr 689/2008 I lisa 3. osas esitatud kemikaalide loetellu. Nende lisamist nimetatud määruse V lisa 1. osasse tuleks seepärast kajastada I lisa 3. osas.
(11)
Komisjoni 24. augusti 2010. aasta määrusega (EL) nr 757/2010 (millega muudetakse Euroopa Parlamendi ja nõukogu määruse (EÜ) nr 850/2004 (püsivate orgaaniliste saasteainete kohta) I ja III lisa) (9) rakendatakse Stockholmi konventsiooni alusel tehtud otsused kanda kloordekoon, pentaklorobenseen, heksabromobifenüül, heksaklorotsükloheksaanid, lindaan, tetrabromodifenüüleeter, pentabromodifenüüleeter, heksabromodifenüüleeter ja heptabromodifenüüleeter Stockholmi konventsiooni A lisa 1. osasse; selleks kantakse nimetatud kemikaalid määruse (EÜ) nr 850/2004 I lisa A osasse. Seepärast tuleks osutatud kemikaalid lisada määruse (EÜ) nr 689/2008 V lisa 1. osasse.
(12)
Euroopa Parlamendi ja nõukogu 22. oktoobri 2008. aasta määrusega (EÜ) nr 1102/2008 (metallilise elavhõbeda ning teatavate elavhõbedaühendite ja -segude ekspordi keelustamise ja metallilise elavhõbeda ohutu ladustamise kohta) (10) on keelatud metallilise elavhõbeda ning teatavate elavhõbedaühendite ja -segude eksport Euroopa Liidust kolmandatesse riikidesse. Seetõttu tuleks osutatud kemikaalid lisada määruse (EÜ) nr 689/2008 V lisa 2. osa kemikaalide loetellu. Lisaks tuleks muuta elavhõbedaühendite kannet I lisa 1. osas, et kajastada selles elavhõbedaühendite ekspordikeeldu ja elavhõbedaühendite praegust staatust vastavalt direktiivile 98/8/EÜ.
(13)
Määruse (EÜ) nr 689/2008 I ja V lisa tuleks seepärast vastavalt muuta.
(14)
Selleks et liikmesriikidel ja ettevõtjatel oleks piisavalt aega käesoleva määruse rakendamiseks vajalike meetmete võtmiseks, tuleks käesoleva määruse kohaldamist edasi lükata.
(15)
Käesoleva määrusega ettenähtud meetmed on kooskõlas määruse (EÜ) nr 1907/2006 artikli 133 alusel asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 689/2008 muudetakse järgmiselt:
1)
I lisa muudetakse vastavalt käesoleva määruse I lisale;
2)
V lisa muudetakse vastavalt käesoleva määruse II lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Määrust kohaldatakse alates 1. maist 2011.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 3. märts 2011

EuroVoc Classification:
Level 1: 100155
100147
100160
100156
Level 2: 100244
100269
100196
100193
100245
Level 3: 13
2442
614
1362
2090
All Concepts: 1309
1595
2739
4308
5451
946